DOI: 10.14457/tu.the.2015.142
title: กลยุทธ์ส่วนผสมทางการตลาดกับการตัดสินใจซื้อน้ำดื่มคริสตัลในเขตกรุงเทพมหานครและปริมณฑล

description: บทคัดย่อน้ำดื่มบรรจุขวด เป็นเครื่องดื่มที่ได้รับความนิยมจากผู้บริโภคเป็นอย่างมาก ในภาพรวมของการแข่งขันมีแนวโน้มที่รุนแรงมากขึ้น น้ำดื่มบรรจุขวดหลายยี่ห้อต่างใช้กลยุทธ์ทางการตลาด เพื่อช่วงชิงส่วนแบ่งทางการตลาด ผู้ประกอบการจึงต้องปรับตัวในสถานการณ์ของตลาดที่เปลี่ยนแปลงอย่างรวดเร็ว โดยปรับเปลี่ยนและพัฒนากลยุทธ์ทางการตลาดให้สอดคล้องกับความต้องการของผู้บริโภค ทำให้ผู้บริโภคมีความพึงพอใจและภักดีในตราสินค้านำไปสู่การเพิ่มหรือรักษาระดับส่วนแบ่งทางการตลาด เพื่อให้ผลประกอบการธุรกิจประสบความสำเร็จจากสถานการณ์ดังกล่าว ทำให้ผู้วิจัยสนใจศึกษาเรื่อง “กลยุทธ์ส่วนผสมทางการตลาดกับการตัดสินใจซื้อน้ำดื่มคริสตัลในเขตกรุงเทพมหานครและปริมณฑล” เนื่องจากเห็นโอกาสทางการตลาดของน้ำดื่มคริสตัลของบริษัท เสริมสุข จำกัด (มหาชน) ในการมุ่งสร้างตราสินค้าน้ำดื่มคริสตัลให้มีความชัดเจนด้านการตลาด พร้อมทั้งมีการจัดกิจกรรมทางการตลาดที่หลากหลายอย่างต่อเนื่อง และอาศัยศักยภาพด้านการกระจายสินค้าที่ครอบคลุมทุกช่องทาง ทำให้สามารถกระจายสินค้าได้อย่างครอบคลุม เข้าถึงกลุ่มผู้บริโภคในทุกภาคส่วนของประเทศ อีกทั้งยังใช้การเน้นย้ำในเรื่องของการเป็นน้ำดื่มคุณภาพที่ได้รับการรับรองมาตรฐานการผลิตของสถาบันเอ็นเอสเอฟ อินเตอร์เนชั่นแนล (NSF) จากสหรัฐอเมริกา ซึ่งเป็นสถาบันที่องค์การอนามัยของโลกให้กำกับดูแลเกี่ยวกับการผลิตน้ำดื่มทั่วโลก เพื่อเพิ่มความมั่นใจให้กับผู้บริโภคในเรื่องความสะอาด ทำให้น้ำดื่มคริสตัลสามารถสร้างฐานการตลาดเติบโตมีส่วนแบ่งทางการตลาดเป็นอันดับ 2 สำหรับปี 2558 โดยเฉพาะอย่างยิ่งในเดือนมีนาคม น้ำดื่มคริสตัลมียอดขายเติบโตสูงสุดถึง 20% เมื่อเทียบกับช่วงเดียวกันของปีที่ผ่านมา ซึ่งเป็นการสร้างสถิติยอดขายสูงสุดในรอบ 21 ปีนับตั้งแต่วางจำหน่ายในประเทศไทยจากข้อมูลทางการตลาดที่กล่าวมาจึงมองถึงโอกาสของผู้ประกอบการที่ได้ข้อมูลจากการศึกษาวิจัยฉบับนี้ เพื่อนำไปปรับใช้ในการวางแผนและพัฒนากลยุทธ์ทางการตลาดของน้ำดื่มคริสตัล เนื่องจากกลยุทธ์ทางการตลาดมีความสำคัญต่อการแข่งขันทางธุรกิจเป็นอย่างมากงานวิจัยนี้มีวัตถุประสงค์เพื่อศึกษาปัจจัยด้านส่วนประสมทางการตลาดสำหรับสินค้าหรือ 4Ps ได้แก่ ปัจจัยด้านผลิตภัณฑ์ ปัจจัยด้านราคา ปัจจัยด้านช่องทางการจัดจำหน่าย และปัจจัยด้านการส่งเสริมทางการตลาด รวมไปถึงการศึกษาปัจจัยด้านลักษณะทางประชากรศาสตร์ที่แตกต่างกันในด้านเพศ อายุ สถานภาพ ระดับการศึกษา อาชีพ และรายได้เฉลี่ยต่อเดือน ว่ามีการตัดสินใจซื้อน้ำดื่มคริสตัลในเขตกรุงเทพมหานครและปริมณฑลแตกต่างกันหรือไม่ โดยมุ่งเน้นไปสู่ประโยชน์สำหรับผู้ประกอบการและผู้ที่เกี่ยวข้อง ในการนำผลการวิจัยไปเป็นแนวทางสร้างแผนกลยุทธ์ทางการตลาดที่ได้เปรียบในเชิงการแข่งขันต่อไปในอนาคต ซึ่งจะได้สามารถตอบสนองความต้องการของผู้บริโภคน้ำดื่มคริสตัลให้ดียิ่งขึ้นอีกด้วย งานวิจัยนี้เป็นงานวิจัยเชิงสำรวจโดยทำการเก็บรวบรวมข้อมูล ใช้แบบสอบถามจากกลุ่มตัวอย่างที่อาศัยอยู่ในเขตกรุงเทพมหานครและปริมณฑล จำนวน 405 คน ซึ่งกลุ่มตัวอย่างของงานวิจัยนี้ มีขอบเขตเป็นกลุ่มคนที่เคยบริโภคและซื้อน้ำดื่มคริสตัลภายในเวลา 1 ปีที่ผ่านมา วิเคราะห์ข้อมูลโดยใช้การประมวลผลจากโปรแกรมสำเร็จรูป SPSSผลการวิจัยพบว่า ปัจจัยที่มีผลเชิงบวกต่อการตัดสินใจซื้อน้ำดื่มคริสตัลของกลุ่มตัวอย่างในเขตกรุงเทพมหานครและปริมณฑล อย่างมีนัยสำคัญทางสถิติที่ระดับ 0.05 โดยเรียงลำดับความสัมพันธ์จากมากไปน้อย ได้แก่ ปัจจัยปัจจัยด้านการส่งเสริมการตลาดทางสื่อและสโลแกนโฆษณา และปัจจัยช่องทางการจัดจำหน่ายและชื่อเสียงตราสินค้าในส่วนของลักษณะทางประชากรศาสตร์ที่แตกต่างกันในด้านเพศ อายุ สถานภาพ ระดับการศึกษา อาชีพ และรายได้เฉลี่ยต่อเดือน ส่งผลต่อการตัดสินใจซื้อน้ำดื่มคริสตัลในเขตกรุงเทพมหานครและปริมณฑลแตกต่างกันหรือไม่ ผลการวิจัยพบว่า เพศ สถานภาพ ระดับการศึกษา อาชีพ และรายได้เฉลี่ยต่อเดือนที่แตกต่างกัน ส่งผลต่อการตัดสินใจน้ำดื่มคริสตัลในเขตกรุงเทพมหานครและปริมณฑลซื้อไม่แตกต่างกันอย่างมีนัยสำคัญทางสถิติที่ระดับ 0.05 ในขณะที่อายุที่แตกต่างกันส่งผลต่อการตัดสินใจซื้อน้ำดื่มคริสตัลในเขตกรุงเทพมหานครและปริมณฑลแตกต่างกันอย่างมีนัยสำคัญทางสถิติที่ระดับ 0.05 โดยผู้ที่มีช่วงอายุ 20-30 ปี มีค่าเฉลี่ยการตัดสินใจซื้อมากที่สุดคำสำคัญ: น้ำดื่มคริสตัล, ผู้บริโภค, ส่วนผสมทางการตลาด